Wes-Kaapse wapenvonds: Drie hoor oor borgtog | Maroela Media
Wes-Kaapse wapenvonds: Drie hoor oor borgtog
Die pa, seun en dogter, wat verlede week in hegtenis geneem is nadat 'n reuse hoeveelheid onwettige vuurwapens en ammunisie in 'n ondergrondse bunker op die Kaapse Vlakte gevind is, het Donderdag om borgtog aansoek gedoen.
Johannes Abrahams sr. (65), Johannes Abrahams jr. (41) en Bonita Abrahams (38) is in die Goodwood-distrikshof op borgtog van R20 000 elk vrygelaat. Die drie is in hegtenis geneem nadat die polisie 'n wenk ontvang het en op 250 vuurwapens, ammunisie en 'n onbevestigde bedrag kontant in 'n bunker in Valhallapark afgekom het.
Tydens die drie lede van die Abrahams-gesin se eerste hofverskyning is twee ander verdagtes, wat saam met hulle in hegtenis geneem is, vrygelaat nadat die aanklagte teen hulle laat vaar is.
Adv. Christiaan de Jongh, die staatsaanklaer, het Donderdag gesê die staat het geen rede om die drie se borgtogaansoek teen te staan nie. Die staat het vooraf met die drie se regsverteenwoordiger, adv. Ross McKernan, op 'n borgtogbedrag van R20 000 elk ooreengekom.
Hulle mag volgens hul borgtogvoorwaardes nie die Wes-Kaap sonder skriftelike toestemming verlaat nie. Abrahams jr. moes ook sy paspoort aan die ondersoekbeampte oorhandig.
Die klagstaat teen die drie verdagtes was nog nie Donderdag beskikbaar nie, maar hulle sal vermoedelik tereg staan op aanklagte van diefstal en die onwettige besit van vuurwapens en ammunisie.
Die drie sal weer op 19 Januarie 2017 in die hof verskyn.
'Ek het gedink Panayiotou was 'n goeie man'
Nou gaan daai wapens wat die polisie op beslag gelê het, seker in die ander kriminele se hande beland.